Un număr de 108.252 de candidaţi care au susţinut Evaluarea Naţională adică 76,9% au obţinut medii peste 5, faţă de 75% la sesiunea din 2016. Dintre aceştia, 467 de candidaţi au încheiat examenul cu media generală 10, număr aproape dublu faţă de 2016, când au fost 241 de tineri cu rezultatul maxim, anunţă, luni, Ministerul Educaţiei.

Ministerul Educaţiei Naţionale a centralizat rezultatele înregistrate la Evaluarea Naţională a absolvenţilor clasei a VIII-a (înainte de contestaţii), sesiunea 2017.

Situaţia statistică generală relevă că 108.252 de candidaţi (76,9%) au obţinut medii peste 5, rezultate superioare cu aproximativ două procente celor de anul trecut (75%).

Dintre aceştia, 467 de candidaţi au încheiat examenul cu media generală maximă (10), număr aproape dublu faţă de 2016 (241). 32.460 de candidaţi (32,1%%) au obţinut medii sub 5.

Pe tranşe de medii, cele mai multe - 13.061 - sunt cuprinse în intervalul 9 - 9,49.

Rata de participare a fost de 97,1%: 140.712 candidaţi prezenţi dintr-un total de 144.929 înscrişi.

Şase elevi au fost eliminaţi din cauza unor tentative de fraudă.

La proba de Limba şi literatură română, 121.227 de candidaţi au primit note peste 5 (85,9%, rată superioară cu peste 3% celei din anul trecut). Dintre aceştia, 1.719 candidaţi au fost notaţi cu 10.

La Matematică, 92.799 de candidaţi au avut note peste 5 (65,9%), dintre care 4.350 de candidaţi au primit nota 10.

Distribuţia pe judeţe a mediilor peste 5 arată astfel: Brăila (92,4%), Cluj (90%), Municipiul Bucureşti (89,3%), Prahova (87,6%) şi Galaţi (85,5%). Rate scăzute de medii peste 5 se înregistrează în judeţele Giurgiu (61,2%), Teleorman (63,5%), Mehedinţi (68%) şi Caraş Severin (69,6%).

Contestaţiile pot fi depuse în cursul acestei zile, în intervalul 16:00 - 20:00, iar rezultatele finale vor fi afişate în data de 30 iunie.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.